ચાવડાએ વિરેન્દ્ર પર શંકા વ્યક્ત કરવાનું કારણ તાબાના પી.એસ.આઈ. રાજેશ ગઢિયાને કહ્યું. રાજેશ ગઢિયા પોલીસમાં ભરતી થયા તે પહેલા સુરેન્દ્રનગરની શાળામાં શીક્ષક હતા. કેટલાય બાળકોને તેમણે ભણાવ્યાં હતા. ગુરૂ આખરે ગુરૂ જ હોય છે ભલે ભણાવાનું છોડી દીધુ હોય. તેમણે પી.આઈ. ચાવડાને કહ્યું, સાહેબ જો વિરેન્દ્રએ જ હત્યા કરી છે તો તે સામેથી જ ગુનો કબૂલી લેશે એ કેવી રીતે કરવું તે મારા પર છોડી દો. એક મોડી સાંજે ગઢિયાઅે વિરેન્દ્રને નિવેદનના બહાને સરખેજ પોલીસ સ્ટેશનની પાસે આવેલી જુની લોકલ ક્રાઇમ બ્રાન્ચની ઓફિસ બોલાવ્યો. વિરેન્દ્ર આસ્વસ્થ થઈ ગયો હતો કે પોલીસ પ્રિયાના મોતને આપઘાત જ ગણી રહી છે માટે હવે કશું નહીં થાય. તેમ વિચારી તે એલ.સી.બી.ની ઓફિસ પહોંચી ગયો. પોલીસે પણ એવો જ માહોલ ઉભો કર્યો જાણે વિરેન્દ્ર નિર્દોષ છે અને તેને માત્ર જવાબ લખવા જ બોલાવ્યો છે. હજુ સુધી આ તમામ ખેલ માત્ર શંકા પર જ ચાલતો હતો. કારણ, વિરેન્દ્ર હત્યારો ન પણ હોય. શંકાના તથ્યને તપાસવા ગઢિયાએ એક ચાલ વાપરી. જાણે પોલીસને બધી જ ખબર પડી ગઈ છે તેવા વિશ્વાસ સાથે તેમણે વિરેન્દ્રને કહ્યું, તું ચિંતા ના કર. તારા પપ્પાએ ઉપર બધુ જ સેટ કરી દીધુ છે તેમ કહેતા તેમણે રૂપિયા આપ્યાનો ઈશારો પણ કર્યો. ગઢિયાએ કહ્યું તારે તો ખાલી નિવેદન જ લખાવાનું છે તારી તેની જોડે સગાઈ થઈ હતી માટે.